ธอส.ลั่นตรึงดอกเบี้ยเงินกู้บ้านถึงสิ้นปี ช่วยลดภาระคนผ่อนกู้
ธอส.ลั่นตรึงดอกเบี้ยเงินกู้บ้านถึงสิ้นปี ช่วยลดภาระคนผ่อนกู้ เชื่อว่าอสังหาเริ่มฟื้นคนขอสิ้นเชื่อโตก้าวกระโดด
31 มี.ค. 2565

นายฉัตรชัย ศิลิไล กรรมการผู้จัดการ ธนาคารอาคารสงเคราะห์ (ธอส.) กล่าวว่า แม้ว่าดอกเบี้ยในตลาดโลกเริ่มมีปรับตัวเพิ่มขึ้นต่อเนื่อง ขณะที่รัฐบาลไทย และธนาคารแห่งประเทศไทย (ธปท.) ได้ส่งสัญญาณว่าจะตรึงอัตราดอกเบี้ยให้นานที่สุด เพราะปัจจัยภายในประเทศ ดังนั้น ธอส. ยืนยันจะตรึงอัตราดอกเบี้ยให้นานที่สุด เพราะปัจจัยภายในประเทศยังไม่อยู่ในช่วงที่เหมาะสมจะปรับขึ้นดอกเบี้ยโดยหลายฝ่ายประเมินว่าอัตราดอกเบี้ยของไทยจะขยับขึ้นในช่วงครึ่งหลังของปีนี้ ซึ่งในส่วนของ ธอส. เพื่อช่วยพยุงภาคอสังหาริมทรัพย์ ก็ยืนยันที่จะตรึงอัตราดอกเบี้ยให้นานที่สุด"ธอส. คาดว่าจะตรึงดอกกู้บ้านได้ถึงปลายปีนี้ อย่างน้อยได้ถึงไตรมาส 3 ของปีนี้ แต่เชื่อว่าจะตรึงได้ถึงไตรมาส 4 หากมีประชาชนมาฝากเงินกับธนาคารช่วยให้ธนาคารมีเงินต้นทุนที่ไม่สูงมาก ก็จะทำให้ตรึงดอกเบี้ยกู้บ้านได้จนถึงสิ้นปีนี้” นายฉัตรชัย กล่าวนายฉัตรชัย กล่าวว่าภาพรวมการปล่อยสินเชื่อบ้านของ ธอส. ในไตรมาส 1/2565 ของธนาคาร อยู่ที่ 6.19 หมื่นล้านบาท เพิ่มขึ้น 32.34% จากช่วงเดียวกันของปีก่อน โดยในปีนี้ ธอส. มีเป้าหมายการปล่อยสินเชื่ออยู่ที่ 2.22 แสนล้านบาท แต่จากทิศทางเศรษฐกิจ และภาคอสังหาริมทรัพย์ที่เริ่มส่งสัญญาณการฟื้นตัวอย่างต่อเนื่อง ขณะที่ภาครัฐมีมาตรการเข้ามาพยุงและกระตุ้นภาคอสังหาริมทรัพย์ การตรึงอัตราดอกเบี้ย จะเป็นปัจจัยสำคัญที่ช่วยทำให้การปล่อยสินเชื่อของ ธอส. ในปีนี้โตได้สูงกว่าเป้าหมาย อย่างต่ำที่ 2.4 แสนล้านบาท หรือสูงสุดที่ 2.7 แสนล้านบาท